ประธานวิปฝ่ายค้าน แนะรัฐบาลฟังอภิปรายฝ่ายค้านให้ดี เพราะมีคำแนะนำในตอนท้าย
นายสุทิน คลังแสง ประธานวิปฝ่ายค้าน เปิดเผยว่า การประชุมสภาผู้แทนราษฎร เพื่อพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ.2566 ว่า การอภิปรายวานนี้ เป็นไปด้วยความเรียบร้อยและรู้สึกพอใจ ซึ่งจะเห็นว่าฝ่ายค้านอภิปรายเสร็จแล้วจะมีข้อแนะนำ ทางออก ประกอบกับอธิบายว่าเหตุใดถึงไม่รับหลักการ แต่รัฐบาลเองยังใช้ความคิดเดิม ว่า ฝ่ายค้านมีแต่ด่า หรือตำหนิ จึงฝากรัฐบาลให้ฟังดีๆ เพราะมีข้อเสนอแนะและทางออกดีๆ ทุกคน นอกจากนี้ การชี้แจงของนายกรัฐมนตรี ยังมีการใช้อารมณ์ ตำหนิว่าฝ่ายค้านหาเสียง แต่ที่จริงเป็นการแนะนำ ซึ่งเป็นสิ่งที่ไม่ควร นายกรัฐมนตรีควรรับฟังและตักตวงให้เป็นประโยชน์ เพื่อนำไปแก้ไขสำหรับภาพรวมการอภิปรายวานนี้ เห็นว่าส่วนใหญ่ผู้อภิปรายตำหนิ ว่า รัฐบาลยังจัดทำงบประมาณที่คิดแบบเดิม ไม่เปลี่ยนแปลงตามสถานการณ์ มีการประมาณการผิดพลาด สวนทางกับความไม่เป็นจริง กู้มากขึ้น ไม่ตอบโจทย์ของประชาชน ถือเป็นการจัดงบที่น่าสิ้นหวังและในยามที่ลำบาก ยังมีความมุ่งหวังที่จะนำเงินมาแจก ซึ่งรัฐมนตรีหลายคนก็ออกมายอมรับว่า จัดทำงบเหมือนเดิม แต่ไม่มีใครอธิบายได้ว่ามีอะไรใหม่ ทั้งนี้ หากจะไปแก้ไขในชั้นกรรมาธิการ บางเรื่องจะแก้ยาก เพราะเป็นโครงสร้างใหญ่และฝ่ายค้านยังไม่เห็นด้วย จึงอยากให้ไปทบทวนใหม่ขณะเดียวกัน วานนี้ฝ่ายค้านได้อภิปรายเรื่องการจัดซื้ออาวุธกองทัพเรือ ที่มีการตั้งสเปคจัดซื้ออากาศยานไร้คนขับประจำฐานบินชายฝั่ง หรือเมล์ ยูเอวี และติดอาวุธ แต่ทราบว่ามีการวิ่งเต้นให้แก้ไขทีโอาร์ ให้ซื้อยูเอวี แบบไม่ซื้ออาวุธ จึงอยากเรียกร้องรัฐบาลให้ชี้แจง เพราะระยะหลังมีการจัดซื้ออาวุธที่ผิดปกติ หากตอบไม่ได้อาจจะส่อทุจริตนายสุทิน ยังกล่าวว่า การอภิปรายของฝ่ายค้านวันนี้ จะเน้นเรื่องการทุจริตและจะมีการกล่าวสรุปประเด็นปิดท้ายอีกครั้ง โดยนางสาวศิริกัญญา ตันสกุล นางสาวธีรรัตน์ สำเร็จวานิช และตัวเอง โดยคาดว่าเวลา 22.00 น. จะลงมติในวาระแรกได้ ถ้าไม่มีอะไรคลาดเคลื่อน